CELEX: 32016D0771
Language: hr
Date: 2016-05-13 00:00:00
Title: Provedbena odluka Komisije (EU) 2016/771 оd 13. svibnja 2016. o privremenom dopuštenju Španjolskoj da odobri stavljanje na tržište sjemena vrste Pinus radiata D. Don uvezenog iz Novog Zelanda koje ne udovoljava zahtjevima Direktive Vijeća 1999/105/EZ u pogledu identifikacije i označivanja te sadnog materijala proizvedenog od tog sjemena (priopćeno pod brojem dokumenta C(2016) 2784)

18.5.2016   
            
            
               HR
            
            
               Službeni list Europske unije
            
            
               L 127/52
            
         PROVEDBENA ODLUKA KOMISIJE (EU) 2016/771
   оd 13. svibnja 2016.
   o privremenom dopuštenju Španjolskoj da odobri stavljanje na tržište sjemena vrste Pinus radiata D. Don uvezenog iz Novog Zelanda koje ne udovoljava zahtjevima Direktive Vijeća 1999/105/EZ u pogledu identifikacije i označivanja te sadnog materijala proizvedenog od tog sjemena
   
      
         (priopćeno pod brojem dokumenta C(2016) 2784)
      
   
   (Vjerodostojan je samo tekst na španjolskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 1999/105/EZ od 22. prosinca 1999. o stavljanju na tržište šumskog reprodukcijskog materijala (1), a osobito njezin članak 18. stavak 1.,
   uzimajući u obzir zahtjev Španjolske,
   budući da:
   
               (1)
            
            
               U Španjolskoj proizvodnja sjemena, i sadnog materijala proizvedenog od sjemena, vrste Pinus radiata koje udovoljava zahtjevima za reprodukcijski materijal, kako je predviđeno u Direktivi 1999/105/EZ, trenutačno nije dovoljna da udovolji potražnji krajnjih korisnika. Druge države članice ne mogu isporučivati potrebni reprodukcijski materijal jer države članice koje bi mogle isporučivati to sjeme nemaju dovoljne količine materijala potrebne za pokrivanje potreba Španjolske.
            
         
               (2)
            
            
               Novi Zeland može isporučiti dovoljnu količinu materijala predmetne vrste koji je namijenjen za kasniji uzgoj sadnog materijala. Međutim to sjeme nije u skladu sa zahtjevima Direktive 1999/105/EZ u pogledu identifikacije i označivanja. Točnije, taj materijal nije razvrstan prema nijednoj tržišnoj kategoriji utvrđenoj Direktivom 1999/105/EZ.
            
         
               (3)
            
            
               U tom pogledu Španjolska je od Komisije zatražila dopuštenje kako bi na ograničeni rok odobrila stavljanje na tržište sjemena Pinus radiata iz Novog Zelanda i sadnog materijala proizvedenog od tog sjemena.
            
         
               (4)
            
            
               Španjolska uspostavlja sjemenske plantaže kako bi samostalno pokrila potražnju za sadnim materijalom. Međutim zbog duljeg razdoblja proizvodnje šumskog sjemena procjenjuje se da će postojeći manjak potrajati sljedećih pet godina. Procjenjuje se da bi maksimalne potrebe za sjemenom Pinus radiata godišnje iznosile 400 kg.
            
         
               (5)
            
            
               Nema naznaka da bi sjeme ili sadni materijal Pinus radiata s Novog Zelanda predstavljali bilo kakav problem ili rizik s obzirom na njihovo zdravlje, kvalitetu ili vigor.
            
         
               (6)
            
            
               Budući da je Španjolska jedina država članica koja ima te privremene poteškoće s isporukom sjemena ili sadnog materijala vrste Pinus radiata krajnjem korisniku, odobrenje za stavljanje na tržište trebalo bi ograničiti na državno područje Španjolske.
            
         
               (7)
            
            
               U skladu s time, kako bi se pokrio taj manjak Španjolskoj bi trebalo na ograničeni rok dopustiti da odobri stavljanje na tržište sjemena i sadnog materijala proizvedenog od sjemena vrste Pinus radiata koji udovoljavaju manje strogim zahtjevima nego što su oni predviđeni u člancima 13. i 14. Direktive 1999/105/EZ u pogledu identifikacije i označivanja. To bi se dopuštenje trebalo ograničiti na maksimalnu količinu od 400 kg sjemena godišnje i trebalo bi se primjenjivati do 31. ožujka 2021.
            
         
               (8)
            
            
               Takvo sjeme i sadni materijal trebalo bi staviti na tržište s dokumentom u kojem su navedeni podaci za njihovu identifikaciju. Stoga bi se u ovoj Odluci trebali predvidjeti zahtjevi za identifikaciju i označivanje.
            
         
               (9)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   1.   Španjolskoj se dopušta da do 31. ožujka 2021. odobrava stavljanje na tržište na svojem državnom području, u skladu sa zahtjevima utvrđenima u Prilogu, maksimalne količine od 400 kg godišnje sjemena Pinus radiata D. Don, podrijetlom s Novog Zelanda, koje je namijenjeno proizvodnji sadnog materijala i koje u pogledu identifikacije i označivanja ne udovoljava zahtjevima predviđenima u člancima 13. i 14. Direktive 1999/105/EZ.
   2.   Španjolskoj se dopušta da do 31. ožujka 2021. odobrava stavljanje na tržište na svojem državnom području, u skladu sa zahtjevima utvrđenima u Prilogu, sadnog materijala proizvedenog od sjemena koje je odobreno za stavljanje na tržište u skladu sa stavkom 1. i koje u pogledu identifikacije i označivanja ne udovoljava zahtjevima predviđenima u člancima 13. i 14. Direktive 1999/105/EZ.
   Članak 2.
   Španjolska odmah obavješćuje Komisiju i druge države članice o svim odlukama donesenima na temelju ove Odluke.
   Članak 3.
   Ova je Odluka upućena Kraljevini Španjolskoj.
   
      Sastavljeno u Bruxellesu 13. svibnja 2016.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 11, 15.1.2000., str. 17.
   
   
      PRILOG
      Zahtjevi za identifikaciju i označivanje sjemena i sadnog materijala iz članka 1.
      
                  1.
               
               
                  Svi sljedeći podaci potrebni su za identifikaciju reprodukcijskog materijala:
                  
                              (a)
                           
                           
                              identifikacijska oznaka osnovnog materijala ako je dostupna;
                           
                        
                              (b)
                           
                           
                              botanički naziv;
                           
                        
                              (c)
                           
                           
                              kategorija;
                           
                        
                              (d)
                           
                           
                              svrha;
                           
                        
                              (e)
                           
                           
                              tip osnovnog materijala;
                           
                        
                              (f)
                           
                           
                              podatak o tome je li genetski modificiran;
                           
                        
                              (g)
                           
                           
                              područje provenijencije ili oznaka identiteta;
                           
                        
                              (h)
                           
                           
                              podrijetlo, ako je potrebno, daje se podatak je li podrijetlo materijala autohtono ili indigeno, neautohtono ili neindigeno ili nepoznato;
                           
                        
                              (i)
                           
                           
                              provenijencija ili zemljopisni položaj definiran širinom i dužinom;
                           
                        
                              (j)
                           
                           
                              nadmorska visina ili njezin raspon;
                           
                        
                              (k)
                           
                           
                              godina sazrijevanja.
                           
                        
            
                  2.
               
               
                  Oznaka ili dokument dobavljača sadržava sve sljedeće podatke:
                  
                              (a)
                           
                           
                              podaci iz točke 1. ovog Priloga;
                           
                        
                              (b)
                           
                           
                              naziv dobavljača;
                           
                        
                              (c)
                           
                           
                              nabavljena količina;
                           
                        
                              (d)
                           
                           
                              izjava da sjeme i sadni materijal proizveden od tog sjemena udovoljavaju manje strogim zahtjevima nego što su oni predviđeni u člancima 13. i 14. Direktive 1999/105/EZ.